'Strawwe toerprogram' laat Kiwi hokaai roep | Netwerk24
11 Februarie 2019 10:48
Ná vyf jaar as kolfafrigter van Nieu-Seeland se krieketspan, gaan Craig McMillan halt roep.
Craig McMillan, kolfafrigter van Nieu-Seeland. Foto: Getty Images
Die 42-jarige McMillan het aangedui dat hy ná afloop van die Wêreldbeker (WB)-toernooi, wat van Mei tot Julie in Engeland en Wallis beslis word, die tuig gaan neerlê, berig espncricinfo.com.
McMillan het die Kiwi's in sy speeldae in 55 toetse, 197 eendag- en agt T20-wedstryde verteenwoordig.
Een van die redes wat McMillan vir sy bedanking aanvoer, is die Nieu-Seelandse krieketspan se strawwe toerprogram.
"Ek het met my familie gesels omdat dit húlle is wat die afgelope vyf jaar soveel opofferings moes maak," sê McMillan.
"Dit word elke jaar net meer en meer. Ek het diep binne myself geweet dit is tyd vir 'n verandering."
Vir hom was een van die hoogtepunte in sy tyd by die Kiwi's toe die span die eindstryd van die WB-toernooi in 2015 gehaal het. Nieu-Seeland was daardie jaar 'n medegasheer en het die Proteas in 'n dramatiese halfeindstryd geklop om die eindstryd te haal.